**Pitkästä aikaa** on suomalaisen iskelmälaulaja Virve Rostin kymmenes studioalbumi. Se julkaistiin 19. syyskuuta 2014. Albumin tuotti Tehosekoittimen entinen kitaristi Matti Mikkola. *Pitkästä aikaa* nousi julkaisuviikollaan Suomen virallisen albumilistan sijalle 41. Seuraavalla viikolla se ylsi sijalle 15, joka jäi sen parhaimmaksi sijoitukseksi.

Albumin ensimmäinen single, "Ystävälle", julkaistiin 13. syyskuuta 2013. Rosti osallistui kappaleella Syksyn Sävel -kilpailuun syksyllä 2013. Toinen single, "Leikitään", julkaistiin 15. elokuuta 2014.

Taustaa
-------

*Pitkästä aikaa* on Rostin mukaan ensimmäinen albumi, jonka tekoon hän vaikutti itse paljon ja jonka tuotannossa hän oli mukana alusta loppuun asti. Sitä tehtiin yhteensä kolme vuotta. Albumia alettiin rakentaa, kun Rosti teki levytyssopimuksen Universalin kanssa ja Riku Mattila ehdotti Rostille yhteistyötä Matti Mikkolan kanssa. Mikkola on Tehosekoittimen entinen kitaristi, ja hän nousi uudelleen esiin tuotettuaan Pepe Willbergin suosiota saavuttaneen albumin, *Pepe & Saimaa*. Rostin edellinen albumi, *Vicky Rock Vol.1*, sisälsi käännösversioita tunnetuista rock-kappaleista, kun taas *Pitkästä aikaa* on "hienostunutta retropoppia". Edellisen albumin ja tämän välillä on yli seitsemän vuotta, minkä vuoksi nimeksi valikoitui "Pitkästä aikaa".

Rosti ja Mikkola saivat albumia varten lukuisia demoja, joista he valitsivat Rostille miellyttävimmät kappaleet. Albumin teolle tuli myös viivytyksiä, joiden vuoksi tekoprosessi oli pitkä. Albumin julkaisun jälkeen Rosti aloitti Porista Jean S. -yhtyeen kanssa 40–vuotistaiteilijajuhlakiertueensa.

Albumin tyyli
-------------

Albumi on tyylillisesti samankaltainen kuin Mikkolan tuottama *Pepe & Saimaa* -albumi. Ne molemmat sisältävät "jousia ja torvia; suureellisuutta ja jättislovareita". Rosti on itse kuvaillut albumia soul-vaikutteiseksi, upeasti soitetuksi ja hänen parhaaksi albumikseen tähän asti. Helsingin Sanomien arviossa kuvattiin albumin tyyliä näin: "Mukana on diskoa aitoine jousineen. Motownia, tyylikkäitä jättislovareitakin. 1960–70-lukujen massiivisin soundein. – – Valikoimasta löytyy bluesin karheutta, soulin muhkeutta, gospelin sielukkuutta." Dusty Springfield oli eräs albumin esikuvista.

Albumin kappaleet ovat kotimaista tuotantoa, lukuun ottamatta viimeistä raitaa, "No mitä pidit", joka on käännös Jason Mrazin kappaleesta "You Fckn Did It". Rosti on valinnut käännöskappaleen yhdeksi suosikikseen albumilta. Se kertoo hänen 40–vuotisesta urastaan. Kaikki albumin sanoitukset ovat Rostin itsensä hyväksymiä tai sellaisia aiheita, jotka hän on itse sanellut kappaleiden tekijöille. Artisti on kertonut seisovansa lyriikoiden takana.

Vastaanotto
-----------

Albumi sai kriitikoilta positiivisia arvioita. Helsingin Sanomien Mari Koppinen kuvaili albumin jälkeä parhaimmillaan hillittömäksi ilotteluksi. "Kovinkaan monen suomalaislaulajan ääni saati habitus ei tähän materiaaliin riittäisi. Rostille tämä kaikki on täysin luontevaa", Koppinen kirjoittaa. Hän otti myös esille yhtäläisyydet Pepe Willbergin *Pepe & Saimaa* -albumin kanssa, josta löytyy myös "muhkeat sovitukset ja iso orkesteri". Molempien albumien taustalla on sama tuottaja, Matti Mikkola. Myös Oma-aika-lehden Antti Aro huomasi samankaltaisuudet Willbergiin. Mikkola myönsi Iskelmäradiolle artistien musiikissa olevan samoja piirteitä.

Helsingin Sanomien arviossa löydettiin muutama kunnianhimottomampi kappale, mutta lopuksi Rostin mainitaan saaneen viimein arvoistansa materiaalia. Parhaiksi hetkiksi nostetaan kappaleet "Leikitään", "Rakastaa tahdoin" ja "Susilapsi", jota Koppinen kuvailee "oikeaksi sävelhelmeksi". Kulttuuritähdet-sivusto antoi albumille neljä tähteä viidestä. Kirjoittaja kuvaa sitä "elämänkokemuksien makuiseksi, monipuoliseksi julkaisuksi".

Jukka Haarma kirjoitti albumin olevan epätasainen, mutta siinä on ollut "tahtoa ja ajatusta". Hän nostaa äänitteen kohokohdaksi kappaleen "Rakastaa tahdoin". Oma-aika kehuu albumin kokonaisuutta "moderniksi ja ehkäksi".

Singlet
-------

Albumin ensimmäinen single, "Ystävälle", julkaistiin 13. syyskuuta 2013. Rosti osallistui kappaleella Syksyn Sävel -kilpailuun syksyllä 2013. Kilpailun voitti Suvi Teräsniska kappaleella "Täydellinen elämä". Toinen single, "Leikitään", julkaistiin 15. elokuuta 2014. "Avara luonto" oli alkujaan valikoitumassa toiseksi singleksi, mutta lopulta singleksi valittiin "Leikitään". Kappale nousi Suomen radiosoittolistan 89:nneksi viikolla 39.

Kappaleet
---------

|  |
| --- |
| Nro | Nimi | Sanat | Sävel | Kesto |  |
| 1. | Ystävälle | Saara Törmä | Aki Rannila | 2.58 |
| 2. | Leikitään | Törmä | Matti Mikkola | 3.20 |
| 3. | Hyvä rotsi | Lilli Loiri-Seppä | Eppu Kosonen, Mikkola | 4.18 |
| 4. | Avara luonto | Törmä | Kosonen, Mikkola | 4.27 |
| 5. | 7 vuoden kriisi | Sana Mustonen | Janne Saksa | 3.53 |
| 6. | Rakastaa tahdoin | Jokke Seppälä | Seppälä | 4.04 |
| 7. | Susilapsi | Sinikka Svärd | Nalle Ahlstedt | 3.53 |
| 8. | Kaukorakkautta | Törmä | Mikkola, DJ Street Kobra | 3.43 |
| 9. | Ei oo helppoo | Törmä | Mikkola, DJ Street Kobra | 3.10 |
| 10. | Suurin niistä on rakkaus | Törmä | Mikkola, Jonna Kärkkäinen | 5.34 |
| 11. | No mitä pidit | Ilkka Talasranta | Jason Mraz | 3.33 |
| 42.05 |  |

Lähteet
-------

1. ↑  finnishcharts.com - Virve Rosti - Pitkästä aikaa Finnishcharts.com. Viitattu 10.7.2015.  (englanniksi)
2. ↑  Musiikkituottajat - Tilastot - Suomen virallinen lista: Virve Rosti - Pitkästä aikaa *Musiikkituottajat*.  Arkistoitu 7.10.2014. Viitattu 25.1.2015.
3. 1 2  Poikkimäki, Anna: Vicky Rosti on ikinuori energiapakkaus - uuden levyn tiimoilta syyskiertueelle! *Iskelmä*.  22.8.2014. Viitattu 25.1.2015.
4. 1 2 3  Veitola, Maria: Virve Rosti Radio Helsingin aamussa 26.9.2014 *Radio Helsinki*.  26.9.2014. Viitattu 25.1.2015.
5. 1 2  Tervola, Marjut: Matti Mikkola säveltää intuitiolla *Yle Kulttuuri*.  17.10.2014. Viitattu 25.1.2015.
6. 1 2 3  Virve "Vicky" Rosti kolme vuotta tehdystä levystään: "Kaikkihan tietää mitä kiireellä tekemisellä saa aikaan" *Radio Suomipop*.  23.9.2014. Viitattu 25.1.2015. (englanniksi)
7. 1 2 3  Poikkimäki, Anna: Vicky Rosti saneli uuden levynsä sisällön: "Seison lyriikoiden takana" *Iskelmä*.  21.8.2014. Viitattu 25.1.2015.
8. 1 2 3  Koppinen, Mari: Virve Rostille tehtiin "willbergit" *Helsingin Sanomat*.  24.9.2014.  Arkistoitu 26.12.2014. Viitattu 25.1.2015.
9. ↑  Juntto, Hanna: OMG, Virve Rosti - hitit! *Seiska*.  25.10.2014.  Arkistoitu 18.10.2014. Viitattu 25.1.2015.
10. 1 2  Poikkimäki, Anna: Vicky Rostin uudelle levylle tehtiin "willbergit"? Tuottaja Matti Mikkola vastaa *Iskelmä*.  24.9.2014. Viitattu 25.1.2015.
11. 1 2  Aro, Antti: Toimitus suosittelee *Oma-aika*.  19.11.2014.  Arkistoitu 28.1.2015. Viitattu 25.1.2015.
12. ↑  Virve Rostin uutuusalbumi "Pitkästä aikaa" - LEVYARVOSTELU *Kulttuuritähdet*.  1.10.2014. Viitattu 25.1.2015. (englanniksi)
13. ↑  Haarma, Jukka: Biisi tälle päivälle. Virve Rosti: Rakastaa tahdoin *Haarma.com*.  10.10.2014. Viitattu 25.1.2015.
14. 1 2  Artister: Virve Rosti *Universal Music*. Viitattu 25.1.2015. (norjaksi)[vanhentunut linkki]
15. ↑  Vainio, Juuso: Virve Rostin Syksyn sävel -kappale Ystävälle kuunneltavissa *Iskelmä*.  27.9.2013. Viitattu 25.1.2015.
16. ↑  Wallenius, Wiki: Syksyn sävelen voittajalaulu kertoo sanoittajan omasta elämästä *Yle uutiset*.  31.10.2013. Viitattu 25.1.2015.
17. ↑  Kontiainen, Vesa: Vicky Rosti - 40 vuotta taiteilijaelämää *Omalähiö*.  2.5.2014. Viitattu 25.1.2015.
18. ↑  Musiikkituottajat - Tilastot - Suomen virallinen lista: Virve Rosti - Leikitään *Musiikkituottajat*.  Arkistoitu 7.10.2014. Viitattu 25.1.2015.
19. ↑  Äänitteen tiedot: Pitkästä aikaa *Fono - Äänitetietokanta*. Viitattu 25.1.2015.